**ZAPISNIK SA SJEDNICE NASTAVNIČKOG VIJEĆA**

održane 19. studenog 2021. u 12.30 h

**DNEVNI RED:** 1. Osvrt na kvartalne sjednice

2. Upute za 3. roditeljski sastanak

3. Epidemiološka situacija i provođenje preporučenih mjera

4. Razno

Sjednica počinje u 12.30. i završava u 13.30.

Nazočni: članovi Nastavničkog vijeća Srednje škole Zabok (popis nazočnih i odsutnih članova nalazi se kod voditeljice smjene).

AD 1)

Osvrt na kvartalne sjednice dale su naše stručne suradnice, pedagoginja i psihologinja.

Pedagoginja nas je ukratko izvijestila kako je analizom podataka dobivenih od razrednika u četverogodišnjim programima, a pogotovo u ekonomskoj školi, nakon kvartalnih sjednica uočila poveznicu između lošijeg uspjeha pojedinih učenika, tj. većeg broja negativnih ocjena i velikog broja izostanaka tih istih učenika. Zbog toga je zamolila razrednike učenika završnih razreda da još jednom podsjete roditelje kako učenici do kraja nastavne godine imaju još dosta obaveza: izradu i obranu završnog rada, da je do kraja polugodišta ostalo još malo vremena, da im nastavna godina traje kraće te da je jako važno da se ozbiljnije prihvate učenja, ispite Državne mature i slično.

Pedagoginja je primijetila da nastavnici nisu jednoznačni u procjeni je li neki predmet neocijenjen ili nije jer su neki kolege prikazali neocijenjenima sve učenike koji nisu imali niti jednu ocjenu u rubrikama, bez obzira na formativne bilješke, dok su drugi kolege uvažili formativne bilješke kod učenika bez ocjena i nisu ih prikazali neocijenjenima.

Istaknula je kako su razredi s najvećim brojem izostanaka na 1. kvartalu te s dosta neocijenjenih učenika 2. Htt, 4. Htt i 1. Tu te je zamolila razrednike da pozovu roditelje tih učenika u školu, ako će se moći, s obzirom na epidemiološku situaciju i covid potvrde, kako bi ih uživo izvijestili o svemu i vidjeli o čemu se radi.

Budući da su razrednici i nastavnici primijetili da u našoj školi postoje i učenici s teškoćama u svladavanju određenih programa, a koji se nisu upisali u 1. razred s Rješenjem o prilagodbi sadržaja, pedagoginja je zamolila razrednike prvih razreda da stupe u kontakt s tim roditeljima kako bi u školu dostavili Rješenje iz kojega će se vidjeti kad je Rješenje izdano i na temelju čega, kako bismo mogli odlučiti hoćemo li provesti postupak prilagodne sadržaja tim učenicima. Također, uočeno je da neki učenici koji pohađaju nastavu po prilagođenom programu lijepo svladavaju sadržaje i da im neke prilagodbe nisu potrebne pa je potrebno kontaktirati roditelje i vidjeti hoće li se ići na ukidanje Rješenja o prilagodbi sadržaja.

Psihologinja nas je obavijestila kako je u tijeku potpisivanje preporuka za rad s učenicima s teškoćama te se roditelji pozivaju u školu na uvid prilagođenih sadržaja i davanje pisane suglasnosti za izvođenje istih. Također je zamolila sve kolege koji rade s učenicima s teškoćama da bilješke za studeni i prosinac unesu u rubrike do 17. prosinca 2021.

AD 2)

Ravnateljica je obavijestila Nastavničko vijeće o načinu održavanja 3.roditeljskog sastanka. Budući da neki roditelji nemaju covid potvrdu ili ju ne žele pokazati, a bez nje ne mogu ući u prostorije škole te bi se za njih trebao organizirati online roditeljski sastanak, preporuka je svim razrednicima da za cijeli razred održe online roditeljski sastanak, bilo putem neke od platformi (Zoom, Google Meet), bilo putem slanja elektroničke pošte roditeljima. Ravnateljica je podsjetila da nakon održanog roditeljskog sastanka, razrednici trebaju zapisnički konstatirati u e - dnevniku sve o čemu su izvijestili roditelje te da Zapisnik ne smije sadržavati imena i prezimena učenika, već sve informacije treba izreći općenito.

Ukoliko je iz nekog razloga potrebno pozvati roditelja u školu, roditelje treba obavijestiti da smiju ući u školu samo ako imaju valjanu covid potvrdu bilo o tome da im je test na koronu negativan unutar 48 sati bilo o preboljenju unutar 12 mjeseci, bilo da su cijepljeni. Također se treba zapisnički konstatirati da su roditelji upoznati s ovim odlukama stožera civilne zaštite i MZO te da se upute osnivača trebaju poštivati.

Ravnateljica je ujedno zamolila razrednike završnih razreda da obavijeste roditelje o izradi i obradi Završnih radova te da im kažu gdje se na mrežnim stranicama škole nalaze sve informacije vezane uz izradu i obranu završnih radova kao i o datumima i rokovima izrade i predaje Završnog rada.

Također na roditeljskom sastanku treba upoznati roditelje završnih razreda s načinom organizacije ispita probne Državne mature i Državne mature, o čemu će dobiti više informacija mailom od naše koordinatorice za Državnu maturu.

AD 3)

Dana 11. studenog 2021. Stožer civilne zaštite Krapinsko-zagorske županije poslao je na školu e-mail Zavoda za javno zdravstvo Krapinsko - zagorske županije s informacijama vezanim za cijepljenje učenika srednjih škola. Ravnateljica je zamolila sve razrednike da s tim informacijama upoznaju roditelje. Također je zamolila da podsjete roditelje i učenike kako je u školi i dalje obavezno nositi zaštitne maske i držati se svih preporuka vezanih za sprečavanje i suzbijanje bolesti covid-19.

AD 4)

Ravnateljica je upoznala Nastavničko vijeće s epidemiološkim stanjem u našoj školi: 1 nastavnica je covid pozitivna, 1 nastavnik je u samoizolaciji zbog svojega djeteta, 2 kolegice su na bolovanju nevezano za epidemiju covid-19, 1 kolegica je na bolovanju zbog svojega djeteta te je desetak učenika škole pozitivno na covid-19 (svi su bili bliski kontakti i u samoizolaciji zbog nekoga iz obitelji). S obzirom na situaciju u ostalim okolnim školama, ravnateljica zaključuje kako je u našoj školi za sada povoljna epidemiološka situacija.

Voditeljica smjene podsjetila je da učenici mogu sve potvrde koje su im potrebne izvaditi u elektronskom obliku klikom na poveznicu "e-potvrde" koja se nalazi na našim mrežnim stranicama. Tajnica škole, objasnila je još jednom da se učenici prijavljuju svojim AAI korisničkim imenom i lozinkom te da ove potvrde vrijede bez žiga i potpisa jer su izdane u elektronskom obliku.

Pedagoginja je zamolila razrednike da u e-dnevniku u Zapisnicima naznače jesu li roditeljskom sastanku nazočila oba roditelja ili samo majka / otac.

Profesorica TZK zamolila je razrednike da još jednom porazgovaraju s učenicima o ponašanju u prostorijama škole te o suzdržavanju od uništavanja školske imovine jer su, otkako smo se preselili, zamijećene znatne štete: aktivacija aparata za gašenje požara (4. Ea), izbijanje nogom ventilacijskog otvora u muškoj svlačionici (3. Ua), skidanje vrata učionice s panta (razred nepoznat), skidanje 7 RAM memorija s računala (2. U). Svi učenici koji su tome sudjelovali, namirit će štetu i biti će pedagoški sankcionirani.

Nastavnica strukovnih predmeta I.O. je u vremenu od 01. do 06. studenog 2021. boravila s učenicima 4. Htt razreda, u Estoniji, u gradu Tallinnu gdje su sudjelovali na Međunarodnom natjecanje i konferenciji udruge europskih ugostiteljskih i turističkih škola (AEHTa). S njima su na natjecanju sudjelovale i tri škole partnera na projektu: Srednja škola Prelog, Gospodarska škola Varaždin te Turističko-ugostiteljska i prehrambena škola Bjelovar. Naša škola natjecala se u dvije discipline: u disciplini Recepcijsko poslovanje (Front office) te u disciplini Turistička destinacija (Tourist Destination). Mentorica i voditelj centra pružali su potporu učenicima i sudjelovali na konferenciji. Učenike je za natjecanje na engleskom jeziku pripremala I.B. Učenik D.O. osvojio je 3. mjesto i donio brončanu medalju, a učenica M. P. zauzela je izvrsno 4. mjesto u disciplini Prezentacija turističke destinacije u konkurenciji 12 odličnih timova iz EU.

Zapisničarka: Vlatka Benko, prof.